Om Normens bruk av webinarverktøy

I Normen starter vi denne høsten opp med webinarer for å holde kurs, informere, veilede og søke innspill fra sektoren.

**Relevant informasjon om webinarløsningen**

Vi benytter den webbaserte webinarløsningen GoToWebinar. Du kan lese om tjenesten her: [LENKE til nettside]. Det gjennomføres kontinuerlig risikovurdering av løsningen og det er utarbeidet interne retningslinjer for bruk. Det er kun sekretariatet for Normen som har administratorrettigheter i verktøyet. Webinarløsningen har et analyseverktøy der data generert av webinaret blir tilgjengelig når webinaret avsluttes.

I forkant av hvert webinar vil kjøreregler og annen nyttig informasjon bli gjort tilgjengelig på Normens nettsider. Kjørereglene vil også bli gjennomgått i starten av hvert webinar.

Når du deltar på et av våre webinarer benyttes ikke kameraet og mikrofonen din. Administrator kan ikke aktivere deltagernes kamera. Mikrofon kan ikke aktiveres uten at deltaker får tydelig beskjed i løsningen. Vi aktiverer ikke mikrofon uten tydelig avtale med deltaker og/eller presentatør.

Det er kun administrator og de som eventuelt er invitert for å presentere som benytter kamera. Administrator kan aktivere kamera og mikrofon for presentatører, og det vil vises i skjermbildet til den enkelte når dette skjer. Dersom du er en av flere som skal presentere, vil ditt kamera fremdeles kunne vises i skjermbildet mens de andre holder sine presentasjoner.

Du kan stille skriftlige spørsmål til administrator i løpet av webinaret. Disse vil ikke være synlige for de øvrige deltagerne, og må spesifikt tildeles presentatører av administrator dersom dette er ønskelig. Husk likevel å ikke dele sensitiv informasjon gjennom spørsmålsfunksjonen – det inkluderer helseopplysninger.

Det vil være synlig for administrator hvem som stiller spørsmål underveis. Vi vil ikke dele hvem som har stilt spørsmålet med mindre dette er eksplisitt ønsket fra spørsmålsstiller.

Når det avholdes en avstemning er det mulig for administrator å se hvem som har klikket på de ulike svaralternativene i webinarets analyseverktøy. Vi i Normen benytter oss ikke av denne muligheten.

Administrator kan se hvor stor andel av deltakerne som har selve webinarvinduet oppe i løpet av webinaret. I etterkant av webinaret vil det være mulig å se hvor stor prosentandel av tiden de ulike deltagerne har hatt vinduet oppe i webinarverktøyets analyseverktøy. Vi i Normen benytter oss ikke av denne muligheten.

Data i analyseverktøyet vil slettes samme dag som webinaret er gjennomføres. Eventuelle skriftlige spørsmål som er innsendt i løpet av webinaret vil kun hentes ut og benyttes videre i samråd med spørsmålsstiller.

Webinarløsningen har opptaksfunksjon. Dersom opptak av webinaret skal publiseres på Internett i etterkant vil vi informere om dette i forkant. Innsendte spørsmål vil ikke vises i opptaket.

Linker for påmelding/pålogging er personlige og skal ikke deles.